Քույր Փինգ

**Չենգ Չույ Փինգ** (, ) հայտնի նաև **Քույր Փինգ**, չինացի կին, որը 1984 թվականից 2000 թվականներին զբաղվել է մարդկանց ապօրինի տեղափոխման գործունեությամբ՝ Չինաստանից դեպի ԱՄՆ։ Գործում էր Նյու Յորքի Մանհեթենի Չայնաթաունից։ Փինգը ղեկավարում էր այսպես կոչված «օձագլուխների» ապօրինի ցանց, որը միգրանտներ էր տեղափոխում ԱՄՆ։ Նա հասցրել է տեղափոխել շուրջ 3,000 չինացիների, ինչի արդյունքում ստացել է ավելի քան 40 միլիոն դոլար եկամուտ։ ԱՄՆ արդարադատության նախարարությունը Չենգ Չույ Փինգին անվանել է «բոլոր ժամանակների առաջին և ամենահաջողակ օտարների տեղափոխման կազմակերպիչներից մեկը»։

Ծնվել և մեծացել է Ֆուջիան նահանգում։ Չենգ Չույ Փինգը 1974 թվականին տեղափոխվել է Հոնկոնգ, իսկ 1981 թվականին՝ Նյու Յորք։ 2000 թվականին ձերբակալվել է Հոնկոնգում և 2003 թվականին արտահանձնվեց Միացյալ Նահանգներին։ 2006 թվականին Չենգ Չույ Փինգը դատապարտվել 35 տարվա ազատազրկման ԱՄՆ դաշնային բանտում, որտեղ նա մնաց մինչև իր մահը։

## Վաղ կյանք
Չենգ Չույ Փինգը ծնվել է 1949 թվականի հունվարի 9-ին՝ Չինաստանի Ֆուջիան նահանգի Շենգմեյ գյուղում, որը գտնվում էր Ֆուզհոու քաղաքից հյուսիս։ Նա եղել է Չենգ Չայ Լյոուի և հարևան գյուղից ծագող կնոջ հինգ երեխաներից մեկը։ Փինգը տաս ամսական էր, երբ Չինաստանի Ժողովրդական Հանրապետությունը հիմնադրվեց։ Նա հաճախել է  գյուղի տարրական դպրոցը և միաժամանակ աշխատել ընտանեկան ֆերմայում՝ պահելով խոզեր և նապաստակներ, փայտ կտրելով և բանջարանոցը մշակելով։ Երբ նա տասներկու տարեկան էր, նա փրկվեց նավակի խորտակումից, որով նա գնում էր մեկ այլ գյուղ՝ վառելափայտ կտրելու։ Հետագայում նա այդ դեպքի մասին ասել է, որ նավակում գտնվող մարդիկ, ովքեր թիավարում էին և նավակը շրջվելու պահին թին բռնած էին, կարողացան փրկվել, մինչդեռ «երկու հոգին, ովքեր ծույլ նստած էին, մինչ մյուսները աշխատում էին, մահացան։ Սա ինձ սովորեցրեց աշխատել ջանասիրաբար»։  Մշակութային հեղափոխության ժամանակ նա իր գյուղում դարձել է Կարմիր գվարդիայի առաջնորդ։

Երբ Փինգը տասնհինգ տարեկան էր, նրա հայրը լքեց ընտանիքը և ուղևորվեց Ամերիկայի Միացյալ Նահանգներ՝ որպես ծովային առևտրական նավի անձնակազմի անդամ։ Նա մնաց ԱՄՆ-ում տասներեք տարի։ Այնտեղ, Փինգի հայրը աշխատել է որպես աման լվացող, իսկ  ընտանիքին ամեն մի քանի ամիսը մեկ գումար էր ուղարկում։ 1977 թվականին նրան ձերբակալեցին ԱՄՆ-ի ներգաղթի մարմինները և արտաքսեցին Չինաստան։ Վերադառնալով՝ Փինգի հայրը սկսեց զբաղվել մարդկանց թրաֆիքինգով։

Քույր Փինգը 1969 թվականին ամուսնացավ Չեուն Յիքի հետ, ով հարևան գյուղից էր։ 1973 թվականին ծնվել է նրանց դուստրը՝  Չեուն Հուեյը։ Հետագայում ունեցել են երեք որդի։ Ընտանիքը 1974 թվականին տեղափոխվել է Հոնկոնգ, որտեղ Փինգը դարձավ հաջողակ գործարար կինիսկ Շենժենում բացեց գործարան։ 1981 թվականի հունիսին, տարեց մի զույգի օգնությամբ, Փինգը հաջողությամբ դիմեց Նյու Յորքում դայակ աշխատելու համար։ Ընտանիքը անցնելով Կանադայով՝ 1981 թվականի հունիսին հաստատվեց ԱՄՆ-ի Մանհեթենի Չայնաթաունում։ Նրանք բացեցին խանութ՝ Tak Shun Variety Store անունով, որը սպասարկում էր հայրենաբաղձ Ֆուզհոուի միգրանտներին։ Նյու Յորքում գտնվելու ընթացքում, Փինգը ապրում էր 14 Մոնրոու փողոցում, Նիկերբոկեր Վիլիջում, որը համեստ միջին դասի բնակավայր էր։

## Մաքսանենգության բիզնես
### Վաղ կարիերա
Քույր Փինգը սկսեց իր մաքսանենգության կարիերան 1980-ականների սկզբին, որպես մեկանձնյա գործողություն։ Նա առևտրային ավիաընկերությունների միջոցով, կեղծ անձը հաստատող փաստաթղթերով, Չինաստանից Միացյալ Նահանգներ էր տեղափոխում հայրենակիցների, կաշառելով նրանց։ Նա պահանջում էր 35,000 դոլար կամ ավելի, այն մարդկանցից, ովքեր ցանկանում էին ներգաղթել Միացյալ Նահանգներ։

1989 թվականի գարնանը Տորոնտոյի միջազգային օդանավակայանում Կանադայի թագավորական հեծելազորային ոստիկանության կողմից իրականացված հատուկ գործողության արդյունքում Փինգի դեմ ապացույցներ հավաքվեցին։ Մի քանի ամիս անց նա ձերբակալվեց և մեղավոր ճանաչվեց կաշառման համար։ Փինգը դատապարտվեց վեց ամսվա ազատազրկման Փենսիլվանիայի Բատլեր շրջանի բանտում։ Քանի որ նա քիչ անգլերեն էր խոսում, մեկուսացված էր այլ բանտարկյալներից։ Նա հեշտությամբ համաձայնեց չինախոս FBI-ի գործակալին տեղեկատվություն տրամադրել Չայնաթաունի հանցավոր աշխարհի մասին։ Դրա դիմաց նա ստացավ մեղմացված պատիժ՝ ծառայելով ընդամենը չորս ամիս։

Փինգի բիզնեսը աշխուժացավ 1989 թվականի Տյանանմենի հրապարակում տեղի ունեցած բողոքներից հետո, երբ ԱՄՆ կառավարությունը Չինաստանի այն ուսանողներին, ովքեր այդ ժամանակ գտնվում էին Միացյալ Նահանգներում, առաջարկեց մնալ երկրում: Հազարավոր մարդիկ արտերկրից ներհոսեցին` օգտագործելով կեղծ փաստաթղթեր, որպեսզի նոր օրենքի համաձայն բնակության իրավունք ստանան։

### Զանգվածային գործողություններ բեռնատար նավերով
1993 թվականի հունիսի 6-ին «Golden Venture» հասավ ափ, Նյու Յորքի Քուինս շրջան՝ բեռնված 286 անօրինական ներգաղթյալով։ Հանցավոր խմբերից մեկի առաջնորդ Գուո Լյան Չին հայտարարեց, որ Փինգը ներդրող է եղել։ Սակայն կասկածներ կային Գուո Լյան Չիի պնդումների վերաբերյալ, քանի որ նա փորձում էր մեղքը բարդել ուրիշի վրա՝ իր դաշնային պատիժը մեղմելու համար այն հանցագործությունների համար, որոնք նա կատարել էր տարիների ընթացքում։

1994 թվականի դեկտեմբերին Մանհեթենի դաշնային դատարանում մեղադրանք ներկայացվեց, ըստ որի՝ Փինգը 1984 թվականից սկսած «Fuk Ching» ամերիկա-չինական խմբիի օգնությամբ մոտ 3,000 Ֆուջյանցի էր մաքսանենգությամբ տեղափոխել Միացյալ Նահանգներ։ Երբեմն հարյուրավոր մարդկանց էին մաքսանենգությամբ տեղափոխում բեռնանավերով և ամիսներով պահում նավի ստորին տախտակամածում՝ շատ քիչ սննդով և ջրով։ 1998 թվականին Փինգի օգտագործած ավելի փոքր նավակներից մեկը, որը նախատեսված էր հաճախորդներին մեծ նավից ափ հանելու համար, շրջվեց Գվատեմալայի ափերի մոտ, ինչի հետևանքով տասնչորս մարդ խեղդվեց։

### Միջազգային նեթվորք և հավաքածուներ
Փինգը բազմաթիվ մարդկանց էր վարձում տարբեր երկրներում, որպեսզի նրանց միջոցով տեղափոխեր իր մարդկային բեռը, պահեր նրանց որպես գերիներ մինչև մաքսանենգության վճարները հասնեին իրեն։ Երբեմն հաճախորդները ապահով հասնում էին ԱՄՆ-ը, քանի որ նրանք հաճախ վճարում էին Փինգին չափազանց բարձր վճարներ:

Որպեսզի երաշխավորի, որ իր հաճախորդները վճարեն մաքսանենգության վճարները, Փինգը վարձեց զինված հանցագործներ «Fuk Ching» խմբից, Չայնաթաունի ամենավտանգավոր և վախեցնող հանցավոր խմբից, որպեսզի նրանք տեղափոխեին և պահեին իր հաճախորդներին Միացյալ Նահանգներում։ Այս հանցագործների ներկայությունը երաշխավորում էր, որ Փինգը կստանա այն 25,000-ից 45,000 դոլարի միջակայքում գտնվող վճարը, որը նա պահանջում էր տեղափոխելու համար։

Փինգը նաև գումարի փոխանցման բիզնես էր վարում իր Չայնաթաունի բազում խանութներից։

### Ընդգրկումներ և վատ համբավ
Այն մարդիկ, ովքեր իրականացնում էին նման չինական մարդկային մաքսանենգության գործողություններ, հայտնի են որպես «օձի գլուխներ» ()։ Անունը բխում է չինական թարգմանությունից՝ «մարդկանց մաքսանենգող»։ Հիմնական տեղափեխողները ծագում էին Ֆուջյան մարզից։ Փինգը հայտնի էր որպես ամենահռչակված օձի գլուխ։ Նա վարում էր ամենամեծ և ամենաբարդ գործողություններ իր կապերով, որն արդեն միջազգային տարածություն էր ստացել։ ԱՄՆ Արդարադատության նախարարությունը նրա դատապարտման ժամանակ հայտարարեց․ «Քույր Փինգը միակներից է, և ի վերջո ամենահաջողակ մարդկանց մաքսանենգներից»։ Հաշվվում է, որ Փինգը իր գործունեության ժամանակ վաստակել է

### Իրավական հետապնդում
1994 թվականին Քույր Փինգը հրավիրվել էր Պեկին, Ֆուջյան նահանգի ծագումով հայտնի արտասահմանյան անձանց հետ միասին՝ մասնակցելու Չինաստաանի Կոմունիստական կուսակցության տարեդարձի տոնակատարությանը, սակայն նա ձերբակալվեց ժամանման պահին։

Ըստ ոստիկանության և նրա ընկերների, նա կաշառք վճարեց, որպեսզի ազատ արձակվի։ Ավելի ուշ, 1994 թվականի դեկտեմբերին, Փինգը իմացավ ԱՄՆ-ում իր դեմ ներկայացված մեղադրանքի մասին և վերադառնալով Չինաստան՝ շարունակեց իր գործունեությունը։

Հետագա հինգ տարիների ընթացքում FBI-ն և INS-ը փորձեցին ձերբակալել Փինգին, բայց ենթադրվում էր, որ նա հիմնականում բնակվում էր Չինաստանում, որը չունի արտահանձնման պայմանագիր Միացյալ Նահանգների հետ։

2000 թվականի ապրիլի 17-ին Ինտերպոլը ուսումնասիրեց Հոնկոնգից Նյու Յորք ուղևորվող չվերթների ուղևորների ցուցակները և հայտնաբերեց նրա որդու անունը։ Արդյունքում, Հոնկոնգի թմրանյութերի դեմ պայքարի բյուրոյի ավելի քան 40 գործակալներ սպասեցին Հոնկոնգի միջազգային օդանավակայանում Փինգին ձերբակալեցին մոտավորապես կեսօրին, ապա նրա մատնահետքերը վերցվեցին և նա պաշտոնապես կալանավորվեց։ Այդ ժամանակ Փինգը ուներ երեք անձնագիր, որոնց մեջ Բրազիլիայի կեղծ անձնագիրը իր նկարով, բայց Լիլլի Ժենգ անունով։ Նա պայքարեց արտահանձնման դեմ, բայց ի վերջո 2003 թվականի հուլիսին նրան հանձնեցին Նյու Յորք, որտեղ պահվեց Բրուքլինի Մետրոպոլիտեն կալանավայրում։

Նյու Յորքի հարավային շրջանի շրջանային դատարանում ժյուրիի մասնակցությամբ դատավարությունից հետո 2005 թվականի հունիսին Փինգը ճանաչվեց մեղավոր երեք առանձին մեղադրանքներով, այդ թվում՝ մարդկային մաքսանենգության, պատանդառության, փողերի լվացման և մարդկանց վաճառքի դիմաց վաստակած գումարների շրջանառության դավադրության մեջ։

Նրան դատապարտեցին 35 տարվա ազատազրկման։

2013 թվականի հունիսին Դանբերի կալանավայրում հարցազրույցի ժամանակ Փինգը ասել է.

«Տասը տարուց ավելի բանտում գտնվելը հնարավորություն տվեց ինձ մտածելու իմ անցած կյանքի մասին։ Սիրտս հանդարտվեց, և ես սկսեցի զգալ, որ բանտն իմ համար ամենաանվտանգ տեղն է։ Ես միշտ ասում եմ ինքս ինձ՝ շատ չմտածել ապագայի մասին և ապրել տվյալ պահով»։ Նա նաև ավելացրել է. «Չեմ կարող հավատալ, որ ինձ 35 տարով դատապարտեցին։ 35 տարի։ Ինչ-որ առումով ինձ սպանեցին FBI-ի գործակալներն ու կեղծ վկաները»։

Փինգը իր պատժի մի մասը կրեց Դանբերիի դաշնային բանտում: 2013 թվականին հայտարարվեց, որ Դանբերիի բանտը կրկին կվերածվի միայն տղամարդկանց համար նախատեսված հաստատության։ Նույն տարում Փինգի մոտ ախտորոշեցին ենթաստամոքսային գեղձի քաղցկեղ, ինչի պատճառով նրան տեղափոխեցին Կարսուելի դաշնային բժշկական կենտրոն (Տեխաս)՝ քաղցկեղի բուժում ստանալու համար։.

## Մահ
Բանտում գտնվելու ընթացքում Փինգի առողջական վիճակը վատթարացել էր։ Նա տառապում էր բարձր խոլեստերինով և արյան ճարպերի բարձր մակարդակով։ Կյանքի վերջին երկու տարիներին նա կորցրեց 17 ֆունտ (մոտ 8 կգ)։ 2014 թվականի ապրիլի 24-ին, 65 տարեկան հասակում, Փինգը հանգիստ մահացավ Տեխասի Կարսուելի դաշնային բժշկական կենտրոնում, իր ընտանիքի շրջապատում։ Նրա հուղարկավորությունը տեղի ունեցավ 2014 թվականի մայիսի 23-ին Մանհեթենի Canal Street-ի վրա գտնվող Boe Fook հուղարկավորության տանը, որտեղ հազարավոր սգակիրներ էին հավաքվել։

Նրա մարմինը թաղվեց Նյու Յորքի Կենսիկո գերեզմանատանը։

## Մշակութային ծանոթագրություններ
Քույր Փինգը և «Golden Venture» նավը հանդիսանում են Պատրիկ Ռադդեն Քիֆի 2009 թվականի «The Snakehead» գրքի թեմաները։

«Golden Venture» նավը և դրա ուղևորները հանդիսանում են Պիտեր Քոենի 2006 թվականի դոկումենտալ «*Golden Venture»* ֆիլմի թեման։

Էվան Ջեքսոն Լեոնգը Քույր Փինգի գործունեությունից ոգեշնչված 2021 թվականին նկարահանել է «*Snakehead»* ֆիլմը։

## Ծանոթագրություններ

## Գրականություն
*
* 
* 
* 
* 

## Արտաքին հղումներ
* Նյու Յորքերի հոդված
* ''The Snakehead'' գրքի կայք: -ում
* ''Օձի գլուխը'' ֆիլմի կայք. -ում

Կատեգորիա:Ամերիկացի գանգստերներ
Կատեգորիա:Ամերիկացի հանցագործներ